**Ὑποκείμενα πρόληψης, παιδεία, πολιτισμός, πρόσωπο**

Ἀγαπητοὶ φίλοι,

ὅπως διαπιστώνετε, περιηγούμενοι τὸ περιεχόμενο τοῦ λογαριασμοῦ εἰς τὸ facebook καὶ αὐτό τῆς ἱστοσελίδος, ἀναρτῶνται κείμενα ἀφορώντα τὸν πολιτισμόν, τὴν παιδείαν, τὴν αἰσθητικήν, τὸ κάλλος, τήν ἱστορίαν.

Ἐπιλέγονται τὰ κείμενα αὐτά, διότι ὁ ἄνθρωπος εἶναι ὂν πνευματικόν. Τὸ πνευματικὸν σῶμα τοῦ ἀνθρώπου εἶναι ὑλικῆς φύσεως μέν, ἀλλὰ πλείονος δυναμικῆς, ὑπερβαινούσης τὸ ὑλικὸ αἰσθητηριακό του πλαίσιο. Ἀνήκει εἰς τὸν μὴ ὁρατόν, ἀλλὰ προσεγγίσιμον κόσμον τῆς σύγχρονης φυσικῆς (μὴ γραμμικὴ δυναμική).

Ὀφείλουμε νὰ ἀντιδράσουμε εἰς τὴν ἡμιμόρφωσιν, τὴν ἔλλειψιν κάλλους καὶ τὴν ἀπουσίαν τοῦ τρόπου τοῦ βίου (εὖ ζῆν).

Ἡ ἡμιμόρφωσις, δὲν εἶναι ἀπουσία μορφώσεως, ἀλλὰ ἡ ἔχθρα πρός τήν μόρφωσιν. Ἡ ἡμιμόρφωσις εἶναι ἡ συλλογικὴ «πατερίτσα» τῆς ἀναπήρου πλειονότητος, ἡ διάδοσις πνεύματος καὶ τέχνης ἄνευ ζώσης σχέσεως πρός τήν συνείδησιν. Ἡ ἡμιμόρφωσις δὲν ἐπηρεάζει τήν ὄντως ζωήν, οὐδέ τήν δομήν τῆς κοινωνίας. Οἱ ἡμιμορφωμένοι εἶναι συμμορφωμένοι.

Τό μὴ ἐπιστημονικὸν ἐνδιαφέρον τοῦ κατοίκου τῆς λεκάνης τῆς Ἀνατολικῆς Μεσογείου διά τά μνημεῖα πολιτισμοῦ, δὲν ὑποδηλώνει ἀδιαφορίαν πρὸς αὐτά. Ἀνέκαθεν ἐδήλωνε, καὶ δηλώνει, ὅτι τό ἐκφραζόμενο ὑπ'αὐτῶν νόημα καὶ ἡ ἐκφραζομένη δι' αὐτῶν φιλοσοφία, ἔχουν καταστεῖ τρόποι τοῦ βίου καὶ βιοσοφία τῆς πράξεως.

Ὁ ἡμιμορφωμένος δὲν διαθέτει τό πνευματικὸν ὄργανον θεάσεως τοῦ κόσμου, «δὲν ἔχει μέ τι»!!!

Ὁ ἄνθρωπος εἶναι πλασμένος νὰ κατανοῆ καὶ νὰ βιώνη τό μυστήριον, τό σύμβολον. Ὁ ἄνθρωπος μυεῖται εἰς ἄλλον τρόπον κατανοήσεως καὶ προσλήψεως τοῦ κόσμου. Ἡ κατὰ συμβολικὸν τρόπον ἐπιτέλεσις τῶν σωματικῶν ροπῶν, συμφώνως πρὸς νοηματοδοτημένους ὁρισμούς τοῦ ἑαυτοῦ καί τῆς ὑπάρξεως, ὑπερβαίνει τὰς ἀνάγκας τῆς φύσεως τοῦ σώματος.

Εἶναι ἡ ἀνάδειξις τοῦ **Προσώπου** ἡ ὀντολογικὴ ἐξέλιξις τοῦ ἀνθρώπου, ἱκανὴ καὶ ἀναγκαία συνθήκη διά τήν **ὄντως ζωή**.

Δρ Δημήτριος Κ Γερούκαλης

Ψυχίατρος

Ἐπιστημονικὸς Διευθυντὴς

Ἀστικῆς Ἑταιρείας

«ΙΠΠΟΚΡΑΤΗΣ»